Яўген Шаўчэнка

**Яўген Шаўчэнка** ( 6 чэрвеня 1996 году) — беларускі футбаліст, нападнік мазырскай «Славіі».

## Кар’ера
### Клюбная
Выхаванец школы футбольнага клюбу «Менск». У 2013 годзе пачаў выступаць за клюбны дубль. У чэрвені 2014 году галоўным трэнэрам «Менску» стаў Андрэй Пышнік, які да таго ачольваў дубль. Новы трэнэр адразу запрасіў Шаўчэнку разам зь іншымі маладымі гульцамі ў асноўную каманду. 6 ліпеня 2014 году Яўген дэбютаваў у Найвышэйшай лізе, выйшаўшы на замену на 68-й хвіліне ў матчы супраць «Нафтану» (4:0). У канцы сэзону стаў зьяўляцца і ў пачатковым складзе менскага клюбу. 29 лістапада 2014 году адзначыўся галявой перадачай у матчы зь берасьцейскім «Дынама» (3:1).

У сьнежні 2014 году падоўжыў кантракт зь «Менскам». У сэзоне 2015 году выступаў пераважна за дубль сталічнага клюбу, а таксама браў удзел у Юнацкай Лізе чэмпіёнаў. У Найвышэйшай лізе ў 5 матчах выходзіў на замену. У сэзоне 2016 году здолеў замацавацца ў асноўнай камандзе менчукоў, нярэдка зьяўляўся ў стартавым складзе. З траўня 2017 году стаў трывала выступаць у аснове менчукоў, аднак у верасьні страціў месца ў складзе. У сэзоне 2018 году ўзяў удзел ва ўсіх 30 матчах чэмпіянату і забіў 5 галоў. У студзені 2019 году падпісаў новы кантракт з сталічным клюбам. У сэзоне 2019 году заставаўся трывалым гульцом першай адзінаццатцы.

У студзені 2020 году было абвешчана аб пераходзе Шаўчэнкі ў берасьцейскае «Дынама». Гулец ня здолеў замацавацца ў складзе каманды, выходзіў на замену, а часам заставаўся на лаве запасных. У ліпені 2020 году перабраўся ў берасьцейскі «Рух», дзе замацаваўся ў стартавым складзе. У сьнежні 2020 году падпісаў паўнавартасны кантракт з «Рухам».

У сэзоне 2021 году працягваў выступаць перадусім у стартавым складзе берасьцейскай каманды. У пачатку 2022 году рыхтаваўся да новага сэзону з «Рухам», аднак у сакавіку, пасьля таго як клюб зьняўся з Найвышэйшай лігі, падпісаў кантракт з жодзінскім «Тарпэда-БелАЗ», дзе замацаваўся ў асноўным складзе. У студзені 2023 году падоўжыў пагадненьне з жодзінцамі. У студзені 2024 году пакінуў «Тарпэда-БелАЗ» па заканчэньні кантракту. Неўзабаве выправіўся ў расейскі «Арсэнал» і ў лютым афіцыйна стаў гульцом клюбу. У расейскім клюбе быў гульцом замены, зрэдку зьяўляючы ў складзе ў Першай лізе мясцовага першынства. У студзені 2025 году склаў працоўную дамову зь менскім «Дынама». У сталічным клюбе ня быў гульцом асноўнага складу, асабліва шмат заставаўся ў запасе ў другой палове сэзону. Пры гэтым першыя пяць матчаў клюбу ў Найвышэйшай лізе згуляў цалкам, адзначыўшыся голам у браму «Менску». У лютым 2026 году прыяднаўся да мазырскай «Славіі».

### Міжнародная
Выступаў за юнацкія зборныя Беларусі. 11 лістапада 2016 году дэбютаваў у зборнай Беларусі (да 21 году) ў таварыскім матчы супраць зборнай Украіны, выйшаўшы на замену ў другім тайме. 13 кастрычніка 2019 году дэбютаваў у нацыянальнай зборнай Беларусі ў адборачным матчы чэмпіянату Эўропы супраць зборнай Нідэрляндаў, выйшаўшы на замену ў канцы сустрэчы.

## Дасягненьні
**«Дынама» Берасьце**:
* Уладальнік Супэркубка Беларусі: 2020

**«Тарпэда»-БелАЗ**:
* Бронзавы прызэр чэмпіянату Беларусі: 2023
* Уладальнік Кубка Беларусі: 2023

**«Дынама» Менск**:
* Уладальнік Супэркубка Беларусі: 2025
* Срэбны прызэр чэмпіянату Беларусі: 2025

## Статыстыка

## Крыніцы

## Вонкавыя спасылкі
* Профіль на сайце «Менску»
* Статыстыка «ПБ-Инфо»

Катэгорыя:Беларускія футбалісты